Document ID: 31979L0802

Komisijos direktyva
1979 m. rugsėjo 6 d.
dėl laikinai įvežtų perdirbti prekių, kurioms, jeigu jos būtų importuotos išleisti į laisvą apyvartą, dėl jų galutinio vartojimo būtų taikomas palankus muitų tarifų režimas
(79/802/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į kovo 4 d. Tarybos direktyvą 69/73/EEB dėl įstatymais ir kitais teisės aktais nustatytų nuostatų, susijusių su laikinu įvežimu perdirbti, derinimo [1] su paskutiniais pakeitimais, padarytais Direktyva 76/119/EEB [2], ypač į jos 28 straipsnį,
kadangi vadovaujantis Direktyvos 69/73/EEB 16 straipsniu muitai už kompensuojamuosius produktus, tarpinius produktus ar nepakeisto pavidalo prekes turi būti tinkami laikinai įvežtoms perdirbti prekėms ir imami pagal normą ar dydį, taikytą tą dieną, kai kompetentingos institucijos priėmė atitinkamą muitinės dokumentą;
kadangi tam tikroms prekėms, jeigu jos būtų išleistos į laisvą apyvartą, dėl jų galutinio vartojimo jas importuojant pagal atitinkamas Bendrijos nuostatas būtų taikomas palankus muitų tarifų režimas, kurio esmė - sumažinto muito taikymas;
kadangi reikėtų aiškiai nustatyti, kad kai tos pačios prekės yra įvežamos laikinai perdirbti į kompensuojamuosius produktus ir tai galima laikyti pirmiau nurodytu galutiniu vartojimu, pagal Direktyvos 69/73/EEB 16 straipsnį imamų muitų norma turi atitikti pagal palankų muitų tarifų režimą taikomų muitų normą, jeigu minėtos prekės iš tikrųjų buvo pateiktos galutiniam vartojimui ir dėl to galima taikyti tokį režimą pagal atitinkamas Bendrijos nuostatas arba jeigu joms taikomos Bendrijos numatytos minėto režimo taikymo sąlygos;
kadangi ši sumažinta norma turi būti taikoma net ir tada, kai prekių laikino įvežimo perdirbti metu jos nebuvo deklaruotos pagal tarifų subpoziciją, kuri numato palankaus muitų tarifų režimo taikymą dėl galutinio prekių vartojimo;
kadangi tam tikrais atvejais gali atsitikti taip, kad laikinai perdirbti įvežtos prekės yra nepateikiamos galutiniam vartojimui, kuriam numatytas palankus muitų tarifų režimas; kadangi dėl to valdžios institucijos gali reikalauti pateikti visos paprastai imamų muitų sumos dydžio užstatą arba garantiją, jeigu jos leistų kompensuojamuosius produktus, tarpinius produktus ar nepakeisto pavidalo prekes išleisti į laisvą apyvartą;
kadangi laikotarpis, per kurį prekės turėjo būti pateiktos atitinkamam galutiniam vartojimui pagal palankų muitų tarifų režimą, prasideda nuo tos dienos, kai kompetentingos institucijos priima išleidimo į laisvą apyvartą deklaraciją; kadangi taikant laikino įvežimo perdirbti tvarką toks laikotarpis turi prasidėti kompetentingoms institucijoms priėmus muitinės dokumentą dėl laikino prekių įvežimo perdirbti;
kadangi šioje direktyvoje numatytos priemonės atitinka Muitinės procedūrų komiteto nuomonę,
PRIĖMĖ ŠIĄ DIREKTYVĄ:
1 straipsnis
1. Muitai, kuriais pagal Direktyvos 69/73/EEB 16 straipsnį turi būti apmokestinamos prekės, kurioms jų laikino įvežimo perdirbti metu dėl jų galutinio vartojimo galėjo būti taikomas palankus muitų tarifų režimas, apskaičiuojami pagal normą, atitinkančią palankaus muitų tarifų režimo normą, jeigu:
a) minėtos prekės iš tikrųjų buvo pateiktos galutiniam vartojimui, dėl kurio tokį režimą galima taikyti pagal atitinkamas Bendrijos nuostatas;
arba
b) joms yra taikomos Bendrijos numatytos minėto režimo taikymo sąlygos.
2. 1 dalies nuostatos taikomos net ir tuo atveju, jei prekių laikino įvežimo perdirbti metu jos nebuvo deklaruotos pagal tarifo subpoziciją, numatančią palankaus muitų tarifų režimo taikymą dėl galutinio vartojimo su sąlyga, kad tai leidžia reikiamos kontrolės priemonės.
3. Kai prekių laikino įvežimo perdirbti metu jos yra deklaruojamos pagal tarifo subpoziciją, numatančią palankaus tarifų režimo taikymą dėl galutinio vartojimo, kompetentingos institucijos gali reikalauti pateikti užstatą arba garantiją, kurios dydis atitiktų visą sumą muitų, kurie turėtų būti imami, jei jos leistų kompensuojamuosius produktus, tarpinius produktus arba nepakeisto pavidalo prekes išleisti į laisvą apyvartą nepateikiant prekių galutiniam vartojimui, dėl kurio yra taikomas palankus muitų tarifų režimas.
2 straipsnis
1. 1 straipsnio 1 dalies nuostatos taikomos tik tiek, kiek tos prekės yra pateikiamos galutiniam vartojimui, kuris yra būtina palankaus muitų tarifų režimo taikymo sąlyga, iki laikotarpio, nustatyto šioje srityje reglamentuose, nustatančiuose sąlygas, kurios turi būti patenkintos tam, kad būtų leista minėtas prekes įvežti taikant palankaus muitų tarifų režimą, galo. Tas laikotarpis prasideda kompetentingoms institucijoms priėmus muitinės dokumentus dėl laikino prekių įvežimo perdirbti.
2. Tačiau šio straipsnio 1 dalyje nurodytą laikotarpį kompetentingos institucijos gali pratęsti, jeigu prekės nebuvo pateiktos atitinkamam galutiniam vartojimui dėl aplinkybių, kurių nebuvo galima išvengti, arba dėl force majeure, arba dėl priežasčių, susijusių su tų prekių eksploatavimo ar perdirbimo techniniais reikalavimais.
3 straipsnis
1. Valstybės narės patvirtina nuostatas, kurios, įsigaliojusios iki 1980 m. sausio 1 d., įgyvendina šią direktyvą. Apie tai jos nedelsdamos praneša Komisijai.
2. Šią informaciją Komisija perduoda kitoms valstybėms narėms.
4 straipsnis
Ši direktyva skirta valstybėms narėms.
Priimta Briuselyje, 1979 m. rugsėjo 6 d.

Labels: 3